ከአንድ ነጥብ አራት ቢሊየን ብር በላይ ግምት ያለው የአልባሳትና የምግብ ድጋፍ ተደረገ
 አዲስ አበባ፡- የገቢዎች ሚኒስቴር እና የጉሙሩክ ኮሚሽን በተለያዩ ጊዜያት በኮንትሮባንድ የያዙትን አንድ ቢሊየን 47 ሚሊየን 90 ሺህ ብር የሚያወጡ አልባሳት፣ ጫማዎችና ምግብ ነክ እቃዎችን ለኮሮና ቫይረስ ተጋላጭ ለሆኑ፤ ተጋላጭ ሊሆኑ ለሚችሉና በተለያዩ ችግሮች ውስጥ ለሚገኙ ዜጎች ድጋፍ አደረጉ።  የገቢዎች ሚኒስትር አቶ ላቀ አያሌው ትናንት እንደገለጹት፤ ድጋፉ ለዘጠኙ ክልሎች፣ ለሁለቱ የከተማ አስተዳደሮች፣ ለሦስት ሚኒስቴር መስሪያ ቤቶች እንዲሁም በአዲስ አበባ ለሚገኙ ለ26 የበጎ አድራጎት ድርጅቶችና ማህበራት የተበረከተ ነው። ክልሎቹ፣ ከተማ አስተዳደሮቹ፣ የበጎ አድራጎት ድርጅቶችና ማህበራት እንዲሁም ሚኒስቴር መስሪያ ቤቶች ለኮሮና ተጋላጭ ለሆኑ፣ ተጋላጭ ሊሆኑ ለሚችሉና በተለያዩ ማህበራዊ ቀውስ ውስጥ ላሉ ዜጎች እንዲያደርሱ ነው።  በዕለቱ ከተበረከተው ድጋፍ ውስጥ ከ979 ሚሊየን 448 ሺህ ብር በላይ ግምት ያለው ልዩ ልዩ አልባሳት ፣ ከአንድ ሚሊየን 154 ሺህ ብር በላይ ግምት ያለው የምግብ ዘይት እንዲሁም 278 ሺህ 940 ብር የሚተመን ሩዝ እና 27 ሺህ 928 ብር የሚያወጣ ጥንድ ጫማዎችን ያካተተ መሆኑን ገልጸዋል። ድጋፍ ለሚሹ አካላት የተበረከተው አልባሳት እና ምግብ ነክ እቃዎች በህገ ወጥ መንገድ ወደ ሀገር ሊገባ የነበረና ከሀገር ሊወጣ ሲል የተያዙ መሆናቸውን የተናገሩት ሚኒስትሩ በቁጥጥር ስር ባይውል ኖሮ በሀገር ኢኮኖሚ ላይ ከባድ ጫና ሊያሳድር የሚችል መሆኑንም አብራርተዋል።  መንግሥትና ህዝብ የኮሮናን ወረርሽኝ ለመቆጣጠር ጥረት እያደረጉ ባሉበት በዚህ ወቅትም ጥቂት ግለሰቦች የኮንትሮባንድ ንግድን በተጠናከረ መልኩ እንደቀጠሉበት የተናገሩት ሚኒስትሩ ሚኒስቴር መስሪያ ቤቱም ከሚመለከታቸው አካላት ጋር በመሆን ቁጥጥሩንና ዕርምጃውን አጠናክሮ መቀጠሉን አብራርተዋል። ሁሉም ክልሎች እና ዜጎችም መንግሥት ኮንትሮባንድን ለመቆጣጠር የሚያደርገውን ጥረት እንዲያግዝ ጠይቀዋል።  የጉሙሩክ ኮሚሽነር አቶ ደበሌ ቃበታ በበኩላቸው እንደተናገሩት፤ የተለያዩ አካላት ተባብረው በመሥራታቸው በርካታ ኮንትሮባንድ መቆጣጠር ተችሏል። ኮሮናን እና ኮንትሮባንድን ለመቆጣጠር ትብብር እና አብሮነት እጅግ አስፈላጊ ነው።  የተለያዩ ክልሎች ርዕሳነ መስተዳድሮች እና ምክትል ርዕሳነ መስተዳድሮች፣ የከተማ አስተዳደር አመራሮች፣ የሚኒስቴር መስሪያ ቤቶች ተወካዮች እንዲሁም የበጎ አድራጎት ድርጅቶችና ማህበራት ተወካዮች ሚኒስቴር መስሪያቤቱ እና ኮሚሽኑ ላበረከቱት ድጋፍ ምስጋና አቅርበዋል። ድጋፉን የሚፈልጉ በርካታ ዜጎች መኖራቸውን በመግለጽ ድጋፉ ለሚያስፈልጋቸው አካላት ብቻ እንደሚያበረክቱ አብራርተዋል። አዲስ ዘመን ሚያዝያ 4/2012 መላኩ ኤሮሴ